2017 соналъул 31 июлалда МахIачхъалаялъул аэропорталда дандчIвай гьабуна Сурдлимпиялъул хIаязда тхэквондоялъул рахъалъ гIарцулав призерлъун вахъарав Бакълъулазул районалъул Аргъвани росулъа Шамил ИсхIакъовасда.
Олимпиялъуласда дандчIвазе рачIана Бакълъул районалъул бетIерасул ишал тIуразарулев, эркенаб гугариялъул рахъалъ олимпиялъул ва дунялалъул чемпион ХIажимурад МухIамадов, Дагъистан Республикаялъул физическияб культураялъул ва спорталъул министрасул заместитель Зайнал Салаудинов, спортсменасул росуцоял, ракьцоял.
Спортсменасулгун дандчIваялда художественияб церерахъин гIуцIана Россиялъул халкъазул гIадатияб маданияталъул Бакълъул централъул хIалтIухъабаз.